钦定古今图书集成/明伦汇编/家范典/第113卷 > 徐三重明善全编 > 《使令篇》
## 钦定古今图书集成/明伦汇编/家范典/第113卷 > 徐三重明善全编 > 《使令篇》

仆何必善干，第忠实不作奸足矣。忠实而善干，此殆
有天授，不可索而得。若索善干人，则作奸者至矣。是
在主人雄健有智计，用其干而使不至于作奸以济
豪钜，然终费笼络。若吾儒素资清白，自好安静，退慎
法纪，则忠实二三苍头，足给薪水随从及守户应客
之役，即田亩粮差诸事，仰赖圣朝法制，而吾以平心
直道行之，亦自足办。是非不贵善干，恐善干者所办
亦如此，更无所用其干而用以作奸耳。夫仆者，吾所
役，授吾意以奔走，苟非至愚，必有所解。若以小人之
才反役我，则所损必多。旧有“人使下等”之语，殆为破
的。夫韩、彭旷才，高帝犹费区处，况乱世奸雄，宁免倾
人家国。